Lai Ching-te

Þetta er kínverskt nafn: kenni- eða fjölskyldunafnið er Lai, eiginnafnið er Ching-te.

Lai Ching-te (kínverska: 賴清德; pinyin: Lài Qīngdé; Tâi-lô: Luā Tshing-tik; f. 6. október 1959), einnig þekktur sem William Lai, er taívanskur stjórnmálamaður og núverandi forseti Lýðveldisins Kína á Taívan. 

Lai er meðlimur í Lýðræðislega framfaraflokknum, flokki sem aðhyllist sjálfstæði Taívans og er á móti möguleikanum á því að Taívan gangist undir stjórn Alþýðulýðveldisins Kína á meginlandinu. Lai var varaforseti Lýðveldisins Kína frá árinu 2020 til ársins 2024 og var forsætisráðherra í stjórn Tsai Ing-wen frá 2019 til 2017. Hann var kjörinn forseti í kosningum Taívans árið 2024.

Æviágrip
Lai Ching-te var varaforseti Lýðveldisins Kína í forsetatíð Tsai Ing-wen frá árinu 2020 til ársins 2024. Hann hefur orð á sér fyrir að hafa enn sterkari skoðanir um sjálfstæði Taívans en Tsai. Lai vakti reiði stjórnvalda í Alþýðulýðveldinu Kína á meginlandinu árið 2023 þegar hann hafði viðkomu í Bandaríkjunum á leið í heimsókn til Paragvæ.

Lai var frambjóðandi Lýðræðislega framfaraflokksins í forsetakosningum Taívans árið 2024. Í kosningabaráttunni hélt Lai áfram boðskap fráfarandi forsetans Tsai Ing-wen um að verja ætti lýðræðislega stjórnarhætti á Taívan og varðveita sjálfstæði landsins. Stjórnvöld í Kína, sem líta á Taívan sem óaðskiljanlegan hluta kínverska ríkisins, hafa brugðist illa við orðræðu Lai og flokks hans og hafa kallað Lai „hættulegan aðskilnaðarsinna“.

Lai vann kosningarnar þann 13. janúar 2024 með 40% atkvæða gegn 33,5 prósentum sem Hou Yu-ih, frambjóðandi Kuomintang, hlaut. Í sigurræðu sinni eftir kosningarnar sagði Lai niðurstöðuna vera sigur fyrir öll lýðræðisríki heims. Antony Blinken, utanríkisráðherra Bandaríkjanna, og Yoko Kamikawa, utanríkisráðherra Japans, óskuðu Lai til hamingju með sigurinn. Þetta reitti stjórnvöld í Kína mjög til reiði, þar sem þau litu á óskirnar sem afskipti af kínverskum innanríkismálum.

Tilvísanir

Flokkur:Forsetar Lýðveldisins Kína á Taívan
Flokkur:Forsætisráðherrar Lýðveldisins Kína á Taívan
Flokkur:Varaforsetar Lýðveldisins Kína á Taívan